
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010

Pl.x. 658/2009


         AVIZ

asupra propunerii legislative pentru modificarea O.U.G. nr.194/2002 privind regimul străinilor în România, cu modificările şi completările ulterioare, republicată în M.Of., Partea I nr.421 din 05.06.2008
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea O.U.G. nr.194/2002 privind regimul străinilor în România, cu modificările şi completările ulterioare, republicată în M.Of., Partea I nr.421 din 05.06.2008, trimisă cu adresa nr. Pl.x. 658 din 15 decembrie 2009, înregistrată cu nr. 31/1140 din 15 decembrie 2009.
Propunerea legislativă a fost respinsă de Senat în şedinţa din 9 decembrie 2009, în calitate de primă Cameră sesizată.

Camera Deputaţilor este Cameră decizională în conformitate cu art.75 alin. (1) şi (3) din Constituţia României, republicată şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea art.146 din Ordonanţa de urgenţă a Guvernului nr.194/2002 privind regimul străinilor în România, republicată, în sensul prevederii exceptării cetăţenilor Republicii Moldova de la îndeplinirea condiţiilor prevăzute la art.6 alin.(1) lit. c) din acelaşi act normativ, referitoare la necesitatea dovedirii existenţei unor mijloace corespunzătoare atât pentru întreţinere pe perioada şederii, cât şi pentru întoarcerea în ţara de origine.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă  în şedinţa din 2 februarie 2010.
Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului nr.2299 din 8 septembrie 2009, care nu susţine adoptarea acestei propuneri legislative, precum şi avizul favorabil cu observaţii şi propuneri al Consiliului Legislativ, aviz cu nr.881 din 27 iulie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât, politica în materie de vize de scurtă şedere este o politică comună a tuturor statelor membre ale Uniunii Europene, astfel cum a fost reglementată prin Regulamentul (CE) nr. 539/2001 al Consiliului din 15 martie 2001. Orice modificare în această materie implică modificarea Regulamentului menţionat anterior, iar acesta nu poate fi amendat prin reglementări adoptate la nivel naţional.
În raport de obiectul şi conţinutul reglementării, propunerea legislativă  face parte din categoria legilor ordinare. 

                       PREŞEDINTE,                          
SECRETAR,

                        Daniel Buda                              Gabriel Andronache

Consilier,

Rodica Penescu
PAGE  
2

_1283583422.unknown

